Miguela Xuereb .td_uid_2_61212f779e5a1_rand.td-a-rec-img{text-align:left}.td_uid_2_61212f779e5a1_rand.td-a-rec-img img{margin:0 auto 0 0} Mara li l-eks raġel tagħha jaħdem fl-ambaxxata Spanjola f'Malta qed tgħid li qed jabbuża mill-immunità diplomatika tiegħu biex iżommha milli tara liż-żewġ ulieda subien. Minn naħa tagħha l-mara ressqet protest ġudizzjarju li fih qed tallega li missier ulieda qed iwarrab l-ordnijiet tal-Qorti tal-Familja biex il-mara tkun tista' tara lill-ulieda kull ġimgħa taħt superviżjoni. Il-protest ġudizzjarju, iffirmat mill-avukat Robert Thake sar fil-konfront tal-Ministeru għall-Familja, il-Ministeru għall-Affarijiet Barranin, l-Avukat tal-Istat, L-ambaxxatur Spanjol gal Malta u fil-konfront tal-eks raġel tagħha. Li persuna jkollha immunità diplomatika jfisser li persuni parti mill-korp diplomatiku jistgħu ikunu eżentati milli jaffaċċjaw proċeduri fil-Qorti f'dak il-pajjiż li fih jkunu ġew assenjati li jaħdmu. Jirriżult li l-koppja kellhom kustodja konġunta tat-tfal li għandhom 11 u 13-il sena għalkemm il-Qorti ddeċidiet li t-tfal jgħixu mal-missier. Wara li l-missier ġie Malta minħabba x-xogħol, hi wkoll ġiet tgħix Malta biex tkun tista' tara lill-uliedha. L-omm kienet ingħatat aċċess għat-tfal darbtejn fil-ġimgħa, ta' sagħtejn-il waħda. Jirriżulta li l-eks raġel ma jridx li t-tfal jaraw lill-ommohom sakemm il-kwistjoni tal-immunità diplomatika tkun trattata fil-Qorti. L-avukat li qed jirrapreżenta lil din l-omm, Robert Thake qal li din hi sitwazzjoni abbużiva għaliex ir-relazzjoni tal-omm mal-ulied m'għandha x'taqsam xejn mal-kariga tal-eks raġel tagħha. L-avukat kompla jgħid li talli qed jinvoka l-immunità diplomatika għall-kwistjonijiet personali għall-benefiċċju tiegħu, il-missier qed ipoġġi preġudizzju serju u irriversibbli fil-konfront ta' omm uliedu filwaqt li qed jikser id-drittijiet tagħha. Il-mara qed issostni li l-ambaxxata Spanjola u l-Ministeru għall-Affarijiet Barranin għamlu pressjoni maċ-Child Protection Services biex jibgħatu lit-tifel ta' 11-il sena lura mal-missier meta dak iż-żmien kien qed jgħix magħha bil-protest ġudizzjarju jgħid li d-direttur taċ-child protection services xehed dwar dan ix-xahar li għadda. Dan filwaqt li t-tifel il-kbir kien ittieħed barra l-pajjiż mingħajr ma hi kienet taf, qalet l-omm li sostniet li lesta tieħu kull azzjoni biex tissalvagwardja d-drittijiet fundamentali tagħha. .td_uid_3_61212f779e875_rand.td-a-rec-img{text-align:left}.td_uid_3_61212f779e875_rand.td-a-rec-img img{margin:0 auto 0 0}